b'\n_START_ARTICLE_\nTrail tek\n_START_PARAGRAPH_\nTrail tek je vrsta \xc5\xa1porta, ki vklju\xc4\x8duje tek in hojo. Ve\xc4\x8dinoma poteka po naravni podlagi (gozdovi, pu\xc5\xa1\xc4\x8dave, gore, planote), najve\xc4\x8d 20\xc2\xa0% poti pa lahko poteka tudi po urbanih povr\xc5\xa1inah. Pri teku delujejo noge in zgornji del telesa, potrebna pa je tudi koncentracija. Tekmovalci tekmujejo popolnoma ali delno v samooskrbi.\n_START_SECTION_\nITRA\n_START_PARAGRAPH_\nITRA je mednarodna organizacija trail teka, ustanovljena julija 2013. Od aprila 2014 ponuja mo\xc5\xbenost, da oceni tekmo, ki se za to prijavi, glede na stopnjo te\xc5\xbeavnosti proge. Ocenjujejo se dol\xc5\xbeina, vzponi in spusti na trasi, rezultati pa so podani s to\xc4\x8dkami od 0\xe2\x80\x936, kjer 6 pomeni najbolj zahtevno. V Sloveniji je za leto 2019 na ITRI registriranih 6 tekem, ki imajo razli\xc4\x8dno stopnjo te\xc5\xbeavnosti. Podbrdo Trail Running Festival ima tri razdalje, najdalj\xc5\xa1a (100 km) je ocenjena s petimi ITRA-to\xc4\x8dkami, vmesna (42 km) z dvema, najkraj\xc5\xa1a razdalja (12 km) pa je brez to\xc4\x8dk. SLO Trail ima tri razdalje; 171 km, 114 km in 57 km. To\xc4\x8dke so za posamezno razdaljo razli\xc4\x8dne, najdalj\xc5\xa1a ima \xc5\xa1est to\xc4\x8dk, vmesna pet in najkraj\xc5\xa1a tri. Tekma UTVV ima \xc5\xa1tiri razli\xc4\x8dne razdalje; 100 milj, 100 km, 50 km in 30 km. To\xc4\x8dke so \xc5\xa1est, pet, tri in dva. K24 Trail ima dve razdalji, dalj\xc5\xa1a (100 km) ima pet to\xc4\x8dk, kraj\xc5\xa1a (50 km) pa tri. Pohorje Ultra Trail ima \xc5\xa1tiri razdalje, najdalj\xc5\xa1a (85) je vredna \xc5\xa1tiri to\xc4\x8dke, 53-kilometrska tri to\xc4\x8dke, 35-kilometrska dve to\xc4\x8dki, 17-kilometrska pa je brez to\xc4\x8dk. Kranjska Gora Trail Run ima dve razdalji, 60-kilometrsko s tremi to\xc4\x8dkami in 30-kilometrsko z dvema to\xc4\x8dkama.\n_START_SECTION_\nPrimerjava z gorskim tekom\n_START_PARAGRAPH_\nTrail tek poteka ve\xc4\x8dinoma po naravni podlagi, medtem ko lahko gorski tek, na strmih vzponih, poteka tudi po asfaltiranih cestah. Gorski tek vklju\xc4\x8duje ve\xc4\x8d vzponov, katerih naklon je obi\xc4\x8dajno ve\xc4\x8dji od 30\xc2\xa0%. Gorski tek je lahko tek navkreber, kjer je cilj na vrhu ali tek navkreber in spust, start in cilja pa sta na isti nadmorski vi\xc5\xa1ini. \xc2\xa0Za oba teka velja pri tekmi pravilo, da mora biti trasa jasno ozna\xc4\x8dena, takoj po zaklju\xc4\x8dku tekmovanja pa so organizatorji dol\xc5\xbeni odstraniti vse sledove tekmovanja. Pri trail teku imajo organizatorji pri ozna\xc4\x8devanju in drugih tehni\xc4\x8dnih podrobnosti ve\xc4\x8d svobode, tekmovalci pa prejmejo GPS koordinate in zemljevid.\n_START_SECTION_\nPrimerjava z maratonskim tekom\n_START_PARAGRAPH_\nZa razliko od trail tekov je pri maratonu dol\xc5\xbeina proge to\xc4\x8dno dolo\xc4\x8dena, to je 42,195 km. Maratoni potekajo ve\xc4\x8dinoma po trdi podlagi (asfalt), medtem ko trail teki v 80\xc2\xa0% potekajo po gozdnih poteh, travnikih ipd. Pri trail teku potrebujejo tekmovalci s seboj nositi ve\xc4\x8d opreme kot tekmovalci maratonskih tekem, saj je teren zahtevnej\xc5\xa1i. Pri maratonu delujejo celoten \xc4\x8das iste skupine mi\xc5\xa1ic, saj je podlaga celotno traso enaka, medtem ko pri trail teku, ki poteka po razgibanem terenu, dela ve\xc4\x8d razli\xc4\x8dnih mi\xc5\xa1ic. Pri maratonu lahko posamezniki primerjajo svoje dose\xc5\xbeke na razli\xc4\x8dnih tekmah, ki imajo isto razdaljo, kar je pri trail tekmah te\xc5\xbeje, saj se trase, ki so po dol\xc5\xbeini iste, razlikujejo tako po podlagi kot tudi po vzponih in spustih.\n_START_SECTION_\nTekme\n_START_PARAGRAPH_\nTrail tekme so organizirane globalno. Razdalje so zelo razli\xc4\x8dne, od 5 km do ve\xc4\x8d kot 100 milj. Veliko \xc5\xa1tevilo tekem je ultramaratonov, kar pomeni, da je razdalja dalj\xc5\xa1a od 42,14 km. Najve\xc4\x8d ultramaratonov, ki veljajo za standard, je dolgih 50 km. \xc4\x8ceprav ima veliko tekem podobno razdaljo, se trase razlikujejo po podlagi, zaradi \xc4\x8desar se te\xc5\xbeko primerja uspehe posameznikov dose\xc5\xbeenih na razli\xc4\x8dnih tekmah pri isti dol\xc5\xbeini.\n_START_SECTION_\nPodbrdo Trail Running Festival\n_START_PARAGRAPH_\nOrganizacija PTRF je najstarej\xc5\xa1a organizacija v Sloveniji, ki organizira trail teke. Njeni za\xc4\x8detki segajo v leto 2002, ko je 22. junija Jo\xc5\xbee Dakskobler prvi\xc4\x8d organiziral Gorski Maraton 4 Ob\xc4\x8din (GM4O). \xc5\xa0tart in cilj sta bila na Petrovem Brdu, dol\xc5\xbeina trase je bila 35 km z 2.500 vi\xc5\xa1inskimi metri vzponov in spustov. V tak\xc5\xa1ni obliki je tek ostal do Svetovnega prvenstva v dolgem gorskem teku\xc2\xa0leta 2011. Takrat se je trasa prvi\xc4\x8d zaklju\xc4\x8dila v Podbrdu in s tem se je proga podalj\xc5\xa1ala na 38 km._NEWLINE_Leto kasneje, 2012, so sprejeli koncept, da bodo \xc5\xa1tart in cilj iz Petrovega Brda prestavili v Podbrdo. Tako je nastal Pravi gorski maraton z 42 km in 3.100 vi\xc5\xa1inskimi metri vzponov in spustov. Istega leta so za izvedbo Pokal Slovenije v gorskih tekih pripravili GM4O s \xc5\xa1tirimi programi za najmlaj\xc5\xa1e in mladince. Leta 2013 so ustanovili Pu\xc5\xa1eljc gorskih tekov, ki zajema \xc5\xa1tiri razli\xc4\x8dne tekme, ki jih morajo teka\xc4\x8di zaklju\xc4\x8diti v enem letu; KBK - trail, Tek na Ratitovec, GM4O 42 km in Tek na \xc4\x8crno prst. Na zaklju\xc4\x8dnem teku \xc4\x8crne prsti dobijo tekmovalci v zahvalo prakti\xc4\x8dno nagrado. Leta 2015 so dodati \xc5\xa1e dva teka, in sicer Ultra Pu\xc5\xa1eljc Trail - UPT 100 km in Graparski Trim\xc4\x8dek - GT 12 km. UPT je povezava \xc5\xa1tirih tekov oz. \xc5\xa1tirih vrhov, ki jih mora teka\xc4\x8d prete\xc4\x8di v 30 urah. Leta 2016 so ponovno gostili Svetovno prvenstvo v dolgem gorskem teku in dosegli rekordno udele\xc5\xbebo s 590 teka\xc4\x8di na vseh progah. V vseh letih skupaj je njihove tekme obiskalo 4.751 ljudi._NEWLINE_V letu 2019 bodo organizirali \xc5\xa1tiri razli\xc4\x8dne tekme; MINI GM4O s \xc5\xa1tirimi razdaljami (0,5 km, 1,3 km, 1,7 km in 4,7 km), GT 12 km, GM4O 42 km in UPT 100 km.\n_START_SECTION_\n\xc5\xa0portno dru\xc5\xa1tvo Slovenske Steze \xe2\x80\x93 SLO TRAIL\n_START_PARAGRAPH_\nDru\xc5\xa1tvo je bilo ustanovljeno 16. 9. 2014. Januarja leta 2015 je organiziralo svojo prvo prireditev, in sicer Novoletni KNAP Trail, kjer sta bili na razpolago dve razdalji, 16 km in 46 km. Udele\xc5\xbeilo se jo je 188 tekmovalcev. Septembra istega leta se je dru\xc5\xa1tvo odlo\xc4\x8dilo, da bo organiziralo prvi trail tek z razdaljo 100 milj in je tako organiziralo teka\xc5\xa1ko prireditev SLO Trail s tremi razli\xc4\x8dnimi razdaljami (50 km, 100 km in 100 milj). Prireditve se je udele\xc5\xbeilo 62 tekmovalcev. Do leta 2018 je dru\xc5\xa1tvo vsako leto organiziralo ti dve prireditvi, leta 2018 pa le\xc2\xa0 SLO Trail z razdaljami 22 km, 25 km in 100 km. Prireditve se je udele\xc5\xbeilo 134 tekmovalcev. _NEWLINE_V oktorbru leta 2019 bodo organizirali tekmo s \xc5\xa1tirimi razli\xc4\x8dnimi razdaljami, in sicer 18 km, 57 km, 114 km in 171 km.\n_START_SECTION_\nUltra-Trail Vipava Valley - SLOVENIA\n_START_PARAGRAPH_\nDru\xc5\xa1tvo Ultra-Trail Vipava Valley \xe2\x80\x93 SLOVENIA (UTVV Slovenia) je bilo ustanovljeno leta 2015. Prva tri leta so organizirali tekmo s \xc5\xa1tirimi razli\xc4\x8dnimi razdaljami; 25 km, 50 km, 105 km in \xc5\xa1tafeto na 105 km. V letu 2018 so dodali \xc5\xa1e tek na 1 km in tek na 11 km, v letu 2019 pa bodo priredili \xc5\xa1e tek na 100 milj. Do sedaj je bilo na vseh njihovih prireditvah skupaj 2.103 tekmovalcev.\n_START_SECTION_\nNovo\n_START_PARAGRAPH_\nLetos bo podjetje KinVital, kineziolo\xc5\xa1ki center d.o.o., ki je bilo ustanovljeno leta 2016, prvi\xc4\x8d organiziralo prireditev Kranjska Gora Trail Run. Na voljo bodo \xc5\xa1tiri razli\xc4\x8dne razdalje, in sicer 10 km, 15 km, 30 km in 60 km.'